NATIVITAS, ORIGO SEV PROSAPIA GLORIOSE MARIE MAGDALENE, SORORISQVE EIVS MARTHE ET LAZARI. Fuit secundum seculi fastum clarissimis exorta natalibus, utpote regia ex stirpe descendentibus, beatissima Maria Magdalene. Cuius pater Syrus vocatus est et mater Eucharia nuncupata, uterinique eius Lazarus et Martha fuerunt. Ad progenitores quoque suos dominium maxime partis Ierusalem et totius Bethanie et Magdali castelli, unde Magdalena cognominata fuit, pertinuisse dinoscitur. Sed quia rerum affluentiam, quam habuerit, interdum voluptas comes sequitur, adolescentioris vite curricula, soluto pudicitie freno, agitare curauit. Tandem, diuino afflata Spiritu, ad fontem venie, Dominum Iesum Christum, labe omnium criminum polluta, in domum Symonis leprosi, sicut Lucas narrat euangelista, lacrimas pie confessionis et unguentum sancte deuotionis offerendo, lauanda cucurrit. Et quia multum dilexit, remissionem multorum, teste Domino, obtinuit peccatorum. Postmodum etiam, pro sue deuotionis famulatu, adeo Iesu Christo familiaris est effecta, ut, cum ad pedes eius verbis suis sedula sedens intenderet, contra sororem suam, quod eam ministrando non adiuuaret, conquerentem, et aduersus Iudam, pro effusione nardi pistici super caput ipsius murmurantem, benignus pro ea aduocatus et sufficiens excusator esse dignatus est. Unde ipsa, caritatis ardore succensa, ipsum Dominum Iesum inter manus persequentium, discipulis recedentibus, non deseruit, sed ad mortem usque crucis et depositionem in sepulchro, ei fideliter adhesit. Et quia in iugi perseuerauit deuotione, Dominum circa sepulchrum diligenter inquirendo, felicissimum sue dilectionis ab eo suscepit commercium, ita quod ipsum auctorem vite, a mortuis resurgentem, prima videret mortalium et apostolis annuntiaret, morte deuicta, rediuiuum. Hec de priori vita eius, iuxta euangeliorum seriem, breuiter perstrinxisse sufficiat. Et licet plerisque relationis series prolixioris materie stilo mandata, qualiter eadem beata Maria Magdalene, diuina ordinante clementia, cum sancto Maximino, Lazaro et Martha, mare transierit et in Aquensem regni Prouincie regionem peruenerit, veluti in ipsius presulis vita digestum est, in promptu habeatur, hanc tamen nostre paruitatis scedulam edere curauimus, ut ad quorum notitiam maiora non peruenerint, saltem veritatis indaginem querentibus hec nosse complaceat.